Vrou dood nadat kêrel haar glo aan die brand steek | Netwerk24
Deur Roshé Taka 11 April 2019 17:34
’n Vrou van Struisbaai in die Overberg is dood nadat haar kêrel na bewering petrol oor haar uitgegooi en haar aan die brand gesteek het.
Sue-Ellen Arendse (24). Foto: Son
Sue-Ellen Arends (24) is Vrydag met erge brandwonde in die Bredasdorp-hospitaal opgeneem en is later na die Tygerberg-hospitaal in Kaapstad oorgeplaas.
Sy het Maandag in die hospitaal aan haar wonde beswyk.
Sers. Noloyiso Rwexana, polisiewoordvoerder, sê die polisie is Vrydag omstreeks 23:00 uitgeroep nadat Arendse na bewering deur haar kêrel aan die brand gesteek is.
“Toe die polisie op die toneel in Struisbaai aankom, is hulle daarvan ingelig dat ’n 24-jarige vrou met brandwonde na die hospitaal geneem is.”
Rwexana sê ’n verdagte het Maandag in die landdroshof op Bredasdorp op aanklag van moord verskyn.
Die saak is tot 15 April vir verdere ondersoek uitgestel. Die verdagte bly intussen in aanhouding.
Meer oor: Overberg | Brandwonde | Brand | Sterfgeval | Moord | Hofverskyning